cyanic-selkie/wikianc huggingface dataset:
Σεισμός του Αρκαλοχωρίου (2021)
Στις 27 Σεπτεμβρίου 2021, στις 9:17 π.μ. τοπική ώρα, συνέβη σεισμός μεγέθους 6,0 βαθμών με επίκεντρο κοντά στο Αρκαλοχώρι, του δήμου Μινώα Πεδιάδος, στην Κρήτη. Ο σεισμός προκάλεσε υλικές καταστροφές στο Αρκαλοχώρι και τα γύρω χωριά. Ένας άνθρωπος έχασε τη ζωή του όταν κατέρρευσε ο ναός του Προφήτη Ηλία. Ο σεισμός ήταν τμήμα σεισμικής ακολουθίας η οποία άρχισε στην περιοχή τέσσερις μήνες πριν από αυτόν τον σεισμό.
Τεκτονικό υπόβαθρο
Το επίκεντρο του σεισμού εντοπίζεται στην ιζηματογενή λεκάνη του Ηρακλείου, η οποία είναι ελεγχόμενη από ρήγματα. Το ρήγμα Καστελλίου σχηματίζει κοντά στο ανατολικό άκρο της λεκάνης του Ηρακλείου και είναι το πιο ενεργό. Άλλα ρήγματα της περιοχής περιλαμβάνουν το ρήγμα Γερακιού και το ρήγμα Νιπιδιτού. Το ρήγμα Νιπιδιτού είναι εκτεθειμένο ρήγμα κοντά στο επίκεντρο και διασταυρώνεται κάθετα τη νότια προέκταση τόσο του ρήγματος Γερακιού όσο και του Καστελίου. Είναι η νεότερη δομή της περιοχής.
Ο σεισμός και οι μετασεισμοί
Ο σεισμός στις 27 Σεπτεμβρίου εκδηλώθηκε στο ρήγμα Θραψανού-Καστελλίου με επίκεντρο 5 χιλιόμετρα από το Αρκαλοχώρι, στο νομό Ηρακλείου. Το μέγεθος σεισμικής ροπής υπολογίστηκε από το USGS και το ευρωμεσογειακό ινστιτούτο σε 6,0, ενώ το αστεροσκοπείο Αθηνών υπολόγισε ότι ο σεισμός είχε μέγεθος 5.8. Ο Γεράσιμος Παπαδόπουλος ανέφερε ότι είναι ο ισχυρότερος σεισμός που έχει καταγραφεί ενόργανα, δηλαδή από το 1900 και μετά, στον χερσαίο χώρο της Κρήτης, καθώς οι ισχυροί σεισμοί που είχαν παρατηρηθεί μέχρι τότε στην περιοχή ήταν υποθαλάσσιοι. Σύμφωνα με επιταχυνσιογράφο που είχε τοποθετήσει το ΙΤΣΑΚ στο Αρκαλοχώρι ο σεισμός έφτασε σε μέγιστη επιτάχυνση εδάφους 0,82 g, η οποία σύμφωνα με τον Άκη Τσελέντη είναι η μεγαλύτερη που έχει καταγραφεί στην Ελλάδα. Ο σεισμός ήταν αισθητός σε ολόκληρη την Κρήτη και στη Σαντορίνη. . Προσεισμική δραστηριότητα με χαμηλή τιμή του b-value είχε διαπιστωθεί απο τον Δρ. Γεράσιμο Χουλιάρα, διευθυντή ερευνών στο Γεωδυναμικό ινστιτούτου του Εθνικού αστεροσκοπείου Αθηνών σε σχετική ανάλυση στις αρχές Ιουλίου.
Προσεισμοί και μετασεισμοί
Στην περιοχή του Αρκαλοχωριού άρχισε να καταγράφεται αυξημένη σεισμική δραστηριότητα τέσσερις μήνες πριν τον σεισμό. Η αυξημένη δραστηριότητα ξεκίνησε την 1η Ιουνίου 2021 και συνεχίστηκε μέχρι το μεσημέρι της 25ης Σεπτεμβρίου 2021 (τελευταίος σεισμός στις 13:11:13.0 UTC). Ο μεγαλύτερος προσεισμός, μεγέθους Mw 4,8, σημειώθηκε στις 24 Ιουλίου 2021. Χωρικά η προσεισμική δραστηριότητα εκδηλώθηκε μια σχετικά μικρή περιοχή που κάλυπτε μόνο εν μέρει την περιοχή που αργότερα καταλήφθηκε από το νότιο σύμπλεγμα μετασεισμών. Τα εστιακά βάθη των προσεισμών κυμαίνονταν μεταξύ 5 και 20 km με μέσο όρο 10,6 ± 2,3 km.
Γεωφυσικά αποτελέσματα
Οι σεισμοί προκάλεσαν καθίζηση του εδάφους στην περιοχή του Αρκαλοχωρίου, η οποία υπολογίστηκε έως και 21 εκατοστά από το τμήμα Γεωγραφίας του Χαροκόπειου με βάση τις παρατηρήσεις του δορυφόρου Sentinel 1, ενώ παρατηρήθηκε και οριζόντια μετατόπιση του εδάφους, περίπου 13 εκατοστά προς τα ανατολικά δυτικά του Αρκαλοχωρίου και 6 εκατοστά προς τα δυτικά ανατολικά του Αρκαλοχωρίου. Τα μεγέθη αυτά μέχρι τον Μάρτιο του 2022 είχαν αναθεωρηθεί σε κατακόρυφη μετατόπιση μέχρι 22 εκατοστά, και μετατόπιση του εδάφους κατά 14 εκατοστά προς τα ανατολικά δυτικά του Αρκαλοχωρίου και 7 εκατοστά προς τα δυτικά ανατολικά του Αρκαλοχωρίου.
Θύματα και καταστροφές
thumb|left|250px|Κτίριο που κατέρρευσε στο Αρχοντικό. Από το σεισμό έχασε τη ζωή του ένας εργάτης ο οποίος πραγματοποιούσε εργασίες αναστήλωσης στο ναό του Προφήτη Ηλία στο Αρκαλοχώρι, ο οποίος κατέρρευσε από το σεισμό. Επίσης καταγράφηκαν 20 τραυματίες από τον σεισμό, και πέντε διακομίστηκαν στο νοσοκομείο με κατάγματα ή πολλαπλά τραύματα. Ένας πολίτης παγιδεύτηκε στο σπίτι του στον Πατσίδερο, καθώς δεν άνοιγε η πόρτα του σπιτιού.
Στα χωριά Αρκαλόχωρι, Πατσίδερος, Ρουσσοχώρια, Αρχοντικό και Μελέσες σημειώθηκαν ζημιές σε πολλά κτίρια, συμπεριλαμβανομένων και ναών. Ζημιές σημειώθηκαν και στο δημοτικό σχολείο Θραψανού. Σε ελέγχους που πραγματοποιήθηκαν, από τα 7.015 σπίτια που ελέγχθηκαν τα 3.906 κρίθηκαν μη κατοικήσιμα, και αντίστοιχα 180 στους 345 επαγγελματικούς χώρους, 211 στα 498 δημοσία κτίρια και ναούς και 562 από τα 682 άλλα κτίρια (στάβλοι, αποθήκες). Ανάμεσα στα κτίρια που κρίθηκαν ακατάλληλα ήταν και 6 σχολεία. Έχουν αναφερθεί επίσης βλάβες στο δίκτυο υδροδότησης στο δήμο Αρχανών-Αστερουσίων. Σύμφωνα με τον Ευθύμη Λέκκα τα κτίρια ήταν ήδη επιβαρυμένα από τη σεισμική ακολουθία των προηγούμενων μηνών. Περίπου 100 κτίρια στην περιοχή είχαν υποστεί ζημιές από προηγούμενο σεισμό τον Ιούλιο, ανάμεσα στα οποία ήταν τρία σπίτια τα οποία κρίθηκαν ακατάλληλα για κατοίκηση.
Στα ενετικά τείχη Ηρακλείου παρατηρήθηκε επιδείνωση υπαρχόντων ρηγματώσεων και στην περιοχή Δυτικά Νεώρια-Αλατοποήθηκη δημιουργήθηκαν ρηγματώσεις και αποκολλήθηκαν τμήματα της τοιχοποιίας. Βλάβες παρατηρήθηκαν και στο οδικό δίκτυο. Στην περιοχή του πρώην δήμου Τεμένους μεγάλοι ογκόλιθοι έπεσαν στον δρόμο και λόγω επικινδυνότητας έκλεισε ο δρόμος Ηράκλειο-Προφήτης Ηλίας.
Απόκριση
Κατά τις 15:35 στάλθηκε μήνυμα μέσω του 112 στην περιφερειακή ενότητα Ηρακλείου το οποίο έγραφε «Ισχυρός σεισμός στην περιοχή σας με σεισμική ακολουθία σε εξέλιξη. Μην μπαίνετε σε κτίρια που έχουν υποστεί οποιαδήποτε ζημιά από τον σεισμό».
Η περιοχή του Αρκαλοχωρίου τέθηκε σε κατάσταση έκτακτης ανάγκης από τον υπουργό Κλιματικής Κρίσης και Πολιτικής Προστασίας, Χρήστο Στυλιανίδη, ο οποίος επισκέφτηκε την περιοχή το απόγευμα της ημέρας του σεισμού. Τις επόμενες ημέρες σε κατάσταση έκτακτης ανάγκης κηρύχθηκαν ολόκληρος ο δήμος Μινωάς Πεδιάδας, ο Δήμος Αρχανών-Αστερουσίων, οι δημοτικές ενότητες της Αγίας Βαρβάρας και του Κόφινα του δήμου Γόρτυνας, τμήματα του Δήμου Χερσονήσου και του Δήμου Ηρακλείου, καθώς και κοινότητες του Δήμου Οροπεδίου Λασιθίου. thumb|250px|Οικίσκοι για τη στέγαση των σεισμοπαθών (Οκτώβριος 2021) Στο εκθεσιακό κέντρο Αρκαλοχωρίου δημιουργήθηκε καταυλισμός με σκηνές με δυνατότητα φιλοξενίας περίπου 2.500 ανθρώπων. Σκηνές τοποθετήθηκαν επίσης στους ανοικτούς χώρους άλλων οικισμών. Διατέθηκαν επίσης 90 δωμάτια ξενοδοχείων για τη διαμονή των σεισμοπαθών. Στην Κρήτη μετέβησαν 30 πυροσβέστες της ΕΜΑΚ με εξοπλισμό διάσωσης. Η αντιπεριφερειάρχης παιδείας Έφη Κουτεντάκη αποφάσισε τα σχολεία να μείνουν κλειστά τις επόμενες δύο μέρες μετά τον σεισμό ώστε να ελεγχθούν τα σχολικά κτίρια.
Ο πρωθυπουργός Κυριάκος Μητσοτάκης επισκέφτηκε τις πληγείσες περιοχές στις 28 Σεπτεμβρίου και ανακοίνωσε μέτρα στήριξης των σεισμοπαθών. Τα μέτρα περιλαμβάνουν την άμεση εκταμίευση 20000 ευρώ για κάθε σπίτι που έχει υποστεί ολοκληρωτική ζημιά και ανάλογα ποσά με βάση την έκταση της ζημιάς, απαλλαγή από τον ΕΝΦΙΑ μέχρι το 2023 και ενίσχυση των δήμων Μινώας Πεδιάδας και Αρχανών-Αστερουσίων με 1.000.000 ευρώ για την κάλυψη των αναγκών τους.
Για τις ανάγκες στέγασης των σεισμόπληκτων μεταφέρθηκαν στην Κρήτη οικίσκοι. Οι πρώτοι 34 έφτασαν στις 6 Οκτωβρίου και εγκαταστάθηκαν σε Αρκαλοχώρι και Βόνη. Παραδόθηκαν για χρήση στις 2 Νοεμβρίου. Επίσης μεταφέρθηκαν λυόμενες σχολικές αίθουσες για να καλυφθούν οι ανάγκες των μαθητών του δημοτικού σχολείου Θραψανού και του 1ου και 2ου δημοτικού Αρκαλοχωρίου, και αργότερα οι ανάγκες του γυμνασίου και λυκείου Αρκαλοχωρίου.
Παραπομπές
Αρκαλοχωρι 2021 Κατηγορία:Δήμος Μινώα Πεδιάδας Κατηγορία:Γεγονότα το 2021 Κατηγορία:Ιστορία της Κρήτης
Φονταμενταλισμός
Με τον όρο φονταμενταλισμός ή και θεμελιωτισμός εκφράζονται οι ζηλωτικές τάσεις επιστροφής του ανθρώπου σε άκρως συντηρητικά θρησκευτικά βιώματα, τα οποία λειτουργούν ως μέσο αντίστασης σε κάθε ενδεχόμενη αλλαγή ή θρησκευτική μεταρρύθμιση. Ο όρος αυτός, χρησιμοποιήθηκε για πρώτη φορά την περιόδο μεταξύ των τελών του 19ου αιώνα και των αρχών του 20ού από τους υποστηρικτές του, με σκοπό να περιγράψει ένα συγκεκριμένο ρεύμα θρησκευτικών απόψεων στο πλαίσιο της σύγκρουσης που είχε ξεσπάσει στις τάξεις της αμερικανικής προτεσταντικής κοινότητας μεταξύ φονταμενταλιστών και νεωτεριστών. Διαθέτει κοινωνικά χαρακτηριστικά και αφορά κυρίως τον Χριστιανισμό (από όπου και προέρχεται ως όρος), το Ισλάμ και τον Ιουδαϊσμό.
Χριστιανικός φονταμενταλισμός
Ο χριστιανικός φονταμενταλισμός γεννήθηκε μέσα στους κόλπους του Προτεσταντισμού και στη συνέχεια επεκτάθηκε και στις υπόλοιπες Ομολογίες. Διακρίθηκε σε δύο κατηγορίες, τον ορθολογικό και τον χαρισματικό. Η πρώτη τάση είχε ως επιδίωξή της τον εξορθολογισμό της ζωής, με βάση τις θρησκευτικές αρχές. Από την άλλη πλευρά, η δεύτερη τάση επεδίωκε την τάση φυγής από τον κόσμο και περιστρεφόταν γύρω από έννοιες όπως το συναίσθημα, το ατομικό βίωμα, το θαύμα, το μυστικισμό, τους μάρτυρες της Πίστεως κ.λπ.
Για τον φονταμενταλισμό γίνεται λόγος και στη Ρωμαιοκαθολική Εκκλησία. Εκφράζεται μέσα από την αντίσταση σε κάθε εκσυγχρονιστική τάση στην εκκλησιαστική ζωή, το τελετουργικό, τη διδασκαλία, το ήθος, την οργάνωση κ.λπ. Μάλιστα, αποδίδεται ιδιαίτερη σημασία στη διατήρηση της παραδοσιακής σεξουαλικής ηθικής.
Φονταμενταλιστικές τάσεις και συμπεριφορές εντοπίζονται και στο χώρο επιρροής της Ορθόδοξης Εκκλησίας σε ομάδες που παραμένουν προσκολλημένες στους θρησκευτικούς τύπους, όπως συμβαίνει με τους Παλαιοημερολογίτες στην Ελλάδα και με τους παλαιούς πιστούς στη Ρωσία.
Ισλαμικός φονταμενταλισμός
Το πιο πρόσφορο έδαφος για την ανάπτυξη φονταμενταλιστικών τάσεων απετέλεσε ο ισλαμικός χώρος. Ο μουσουλμανικός φονταμενταλισμός στρέφεται εναντίον της εκκοσμίκευσης και της εισβολής της δυτικής παράδοσης και ηθικής καθώς και σε οτιδήποτε άλλο είναι ξένο προς την ισλαμική πραγματικότητα. Αντιθέτως, στοχεύει στην ενδυνάμωση της ισλαμικής θρησκευτικής και πολιτισμικής παράδοσης. Διακρίνεται για το στενό του σύνδεσμο προς την ουσία και τον τρόπο άσκησης της πολιτικής εξουσίας. Ως όπλο, χρησιμοποιεί τον ιερό πόλεμο, δηλαδή την Τζιχάντ, για την υπεράσπιση της ισλαμικής παράδοσης αλλά και για την επέκταση της ισλαμικής κυριαρχίας. Ο μουσουλμανικός φονταμενταλισμός είναι ιδαίτερα δυναμικός και βίαιος και διαθέτει πολλά ανορθολογικά χαρακτηριστικά ενώ υπολογίζεται ως μια από τις σημαντικότερες πολιτικές και ιδεολογικές δυνάμεις στον κόσμο.
Παραδείγμα ισλαμικής φονταμενταλιστικής οργανώσης αποτελούν οι Αδελφοί Μουσουλμάνοι ενώ ένας από τους σημαντικότερους εκπροσώπους του ισλαμικού φονταμενταλισμού του 20ού αιώνα ήταν ο Ιρανός Αγιατολάχ Χομεϊνί.
Ιουδαϊκός φονταμενταλισμός
Ο ιουδαϊκός φονταμενταλισμός δεν χαρακτηρίζεται τόσο από την επιδίωξή του για ακριβή προσήλωση στη Βίβλο όσο για την εμμονή του στη θρησκευτική παράδοση και τη θρησκευτική πράξη. Ως φαινόμενο εντοπίζεται στις τάξεις των ακτιβιστών Σιωνιστών καθώς και στους υπερορθόδοξους Εβραίους. Ο Σιωνισμός, έχει χαρακτηριστεί από τους επικριτές του ως κίνημα με αποικιακό και ρατσιστικό χαρακτήρα ενώ οι υπερορθόδοξοι Εβραίοι κατηγορούνται ως σκοταδιστές, εξτρεμιστές και αρνητές διαφόρων θεμελιωδών δικαιωμάτων, όπως π.χ. η ισότητα των δύο φύλων.
Εξωτερικοί σύνδεσμοι
Κατηγορία:Θρησκευτικές πίστεις, παραδόσεις και κινήματα Κατηγορία:Αντιδιανοουμενισμός
Διαδικτυακή προσβασιμότητα
Η προσβασιμότητα στον παγκόσμιο ιστό είναι η πρακτική ενσωμάτωσης για την εξασφάλιση ότι δεν υπάρχουν εμπόδια που να εμποδίζουν την αλληλεπίδραση ή την πρόσβαση σε ιστότοπους του Παγκόσμιου Ιστού από άτομα με σωματικές αναπηρίες, καταστάσεις αναπηρίας και κοινωνικοοικονομικούς περιορισμούς όσον αφορά το εύρος ζώνης και την ταχύτητα. Όταν οι ιστότοποι έχουν σχεδιαστεί, αναπτυχθεί και επεξεργαστεί σωστά, γενικά όλοι οι χρήστες έχουν ισότιμη πρόσβαση σε πληροφορίες και λειτουργικότητα.
Οι ανάγκες στις οποίες επιδιώκεται να αντιμετωπίσει η προσβασιμότητα στο διαδίκτυο περιλαμβάνουν:
Η προσβασιμότητα δεν περιορίζεται στον παραπάνω κατάλογο, αλλά επεκτείνεται σε όσους αντιμετωπίζουν μόνιμη, προσωρινή ή περιστασιακή αναπηρία. Η κατάσταση της αναπηρίας αναφέρεται σε κάποιον που μπορεί να βιώνει ένα όριο που βασίζεται στην τρέχουσα εμπειρία. Για παράδειγμα, ένα άτομο μπορεί να είναι περιστασιακά μονόχειρας αν κουβαλά ένα μωρό. Η προσβασιμότητα στο διαδίκτυο πρέπει να λαμβάνει υπόψη τους χρήστες που αντιμετωπίζουν μια μεγάλη ποικιλία φραγμών.
Υποστηρικτικές τεχνολογίες που χρησιμοποιούνται για την περιήγηση στον ιστό
Τα άτομα που ζουν με αναπηρίας χρησιμοποιούν τεχνολογίες υποβοήθησης, όπως τα παρακάτω, για να ενεργοποιήσουν και να βοηθήσουν την περιήγηση στον ιστό:
Οδηγίες προσβασιμότητας περιεχομένου ιστού
Το 1999, η Πρωτοβουλία για την Προσβασιμότητα στον Ιστό ( Web Accessibility Initiative), ένα έργο της Κοινοπραξίας Παγκοσμίου Ιστού (W3C), δημοσίευσε τις Οδηγίες για την Προσβασιμότητα του Περιεχομένου του Ιστού WCAG 1.0.
Στις 11 Δεκεμβρίου 2008, η WAI δημοσίευσε τη WCAG 2.0 ως σύσταση. Η WCAG 2.0 στοχεύει να είναι ενημερωμένη και πιο τεχνολογικά ουδέτερη. Αν και οι σχεδιαστές ιστοσελίδων μπορούν να επιλέξουν τα πρότυπα που πρέπει να ακολουθήσουν, το WCAG 2.0 έχει γίνει ευρέως αποδεκτό ως οι οριστικές οδηγίες για τον τρόπο δημιουργίας προσβάσιμων ιστότοπων. Οι κυβερνήσεις υιοθετούν σταθερά τη WCAG 2.0 ως πρότυπο προσβασιμότητας για τις δικές τους ιστοσελίδες. Το 2012, οι Οδηγίες για την Προσβασιμότητα στο Περιεχόμενο Ιστού δημοσιεύθηκαν επίσης ως πρότυπο ISO/IEC: "ISO/IEC 40500:2012: Τεχνολογία Πληροφορικής - Οδηγίες Προσβασιμότητας Περιεχομένου Ιστού (WCAG) 2.0 W3C".
Επικρίσεις των οδηγιών WAI
Υπήρξε κάποια κριτική για τη διαδικασία του W3C, με ισχυρισμούς ότι δεν θέτει επαρκώς τον χρήστη στην καρδιά της διαδικασίας. Υπήρξε μια επίσημη αντίρρηση στον αρχικό ισχυρισμό της WCAG ότι το WCAG 2.0 θα αφορά απαιτήσεις για άτομα με μαθησιακές δυσκολίες και γνωστικούς περιορισμούς, με επικεφαλής τη Lisa Seeman και υπογεγραμμένη από 40 οργανισμούς και ανθρώπους. Σε άρθρα όπως το "WCAG 2.0: Οι νέες οδηγίες του W3C αξιολογούνται", "Για την κόλαση με WCAG 2.0" και "Οι δοκιμές κοστίζουν πολύ" η WAI έχει επικριθεί για το ότι άφησε την WCAG 1.0 όλο και πιο μακριά από τις σημερινές τεχνολογίες και τεχνικές δημιουργίας και κατανάλωσης περιεχομένου ιστού, για τον αργό ρυθμό ανάπτυξης του WCAG 2.0, για τη δυσκολία πλοήγησης και κατανόησης των νέων κατευθυντήριων γραμμών και από άλλες προβληματικές ελλείψεις.
Βασικά στοιχεία της προσβασιμότητας στον ιστό
Η προσβασιμότητα των ιστότοπων βασίζεται στη συνεργασία πολλών στοιχείων:
"Οι προγραμματιστές του διαδικτύου χρησιμοποιούν συνήθως εργαλεία δημιουργίας και εργαλεία αξιολόγησης για τη δημιουργία περιεχομένου ιστού. Οι άνθρωποι ('χρήστες') χρησιμοποιούν προγράμματα περιήγησης στον Ιστό, συσκευές αναπαραγωγής πολυμέσων, βοηθητικές τεχνολογίες ή άλλους ' πράκτορες χρηστών ' για να λαμβάνουν και να αλληλεπιδρούν με το περιεχόμενο."
Νομοθεσία για την προσβασιμότητα στο διαδίκτυο
Λόγω της αύξησης της χρήσης του διαδικτύου και της αυξανόμενης σημασίας της στην καθημερινή ζωή, οι χώρες σε όλο τον κόσμο αντιμετωπίζουν θέματα ψηφιακής πρόσβασης μέσω της νομοθεσίας. Μια προσέγγιση είναι να προστατευθεί η πρόσβαση σε ιστότοπους για άτομα με αναπηρία χρησιμοποιώντας τη νομοθεσία για τα ανθρώπινα δικαιώματα ή τα δικαιώματα των πολιτών. Ορισμένες χώρες, όπως και οι ΗΠΑ, προστατεύουν την πρόσβαση των ατόμων με αναπηρίες μέσω της διαδικασίας προμήθειας τεχνολογίας. Είναι κοινό για τα κράτη να υποστηρίξουν και να υιοθετήσουν τις Οδηγίες Προσβασιμότητας στο Περιεχόμενο Ιστού (WCAG) 2.0, παραπέμποντας στις κατευθυντήριες γραμμές από τη νομοθεσία τους.
Ευρωπαϊκή Ένωση
Στις 26 Οκτωβρίου 2016, το Ευρωπαϊκό Κοινοβούλιο αποδέχθηκε μια οδηγία που απαιτεί την προσβασιμότητα στις ιστοσελίδες και τις κινητές εφαρμογές οργανισμών του δημόσιου τομέα. Οι σχετικές απαιτήσεις προσβασιμότητας περιγράφονται στο ευρωπαϊκό πρότυπο EN 301 549 V1.1.2 (που δημοσιεύθηκε από το ETSI ). Τα κράτη μέλη της ΕΕ αναμένονταν να θέσουν σε ισχύ έως τις 23 Σεπτεμβρίου 2018 νόμους και κανονισμούς που θα επιβάλλουν τις σχετικές απαιτήσεις προσβασιμότητας. Οι δικτυακοί τόποι των φορέων του δημόσιου τομέα θα έπρεπε να συμμορφωθούν έως τις 23 Σεπτεμβρίου 2018, εφαρμογές για κινητά έως τις 23 Ιουνίου 2021. Ορισμένες κατηγορίες ιστοτόπων και εφαρμογών εξαιρούνται από την οδηγία, για παράδειγμα «ιστότοποι και εφαρμογές κινητών των δημόσιων ραδιοτηλεοπτικών φορέων και των θυγατρικών τους».
Το "Κυλιόμενο Πρόγραμμα Τυποποίησης 2017" της Ευρωπαϊκής Επιτροπής επισημαίνει ότι το πρότυπο ETSI EN 301 549 V1.1.2 θα χρειαστεί να επικαιροποιηθεί ώστε να προστεθούν απαιτήσεις προσβασιμότητας για κινητές εφαρμογές και μεθοδολογίες αξιολόγησης για τη δοκιμή συμμόρφωσης με το πρότυπο.
Το 2019, η Ευρωπαϊκή Ένωση εισήγαγε τον Ευρωπαϊκό Νόμο για την Προσβασιμότητα οοποίος θεωρείται τώρα ως ένα από τα κορυφαία νομοθετήματα για την ψηφιακή προσβασιμότητα.
Έλεγχοι προσβασιμότητας ιστοσελίδων
Ένας αυξανόμενος αριθμός οργανισμών, εταιρειών και συμβούλων προσφέρουν ελέγχους προσβασιμότητας στον ιστότοπο. Αυτοί οι έλεγχοι, ένας τύπος δοκιμής συστήματος, προσδιορίζουν τα προβλήματα προσβασιμότητας που υπάρχουν σε έναν ιστότοπο και παρέχουν συμβουλές και καθοδήγηση σχετικά με τα βήματα που πρέπει να ληφθούν για τη διόρθωση αυτών των προβλημάτων.
Χρησιμοποιείται μια σειρά μεθόδων για τον έλεγχο ιστοτόπων για την προσβασιμότητα :
Κάθε μία από αυτές τις μεθόδους έχει τα πλεονεκτήματα και τις αδυναμίες της:
Στην ιδανική περίπτωση, θα πρέπει να χρησιμοποιηθεί ένας συνδυασμός μεθόδων για την αξιολόγηση της προσβασιμότητας ενός ιστοτόπου.
Αποκατάσταση μη προσβάσιμων ιστότοπων
Μόλις πραγματοποιηθεί έλεγχος προσβασιμότητας και εντοπιστούν σφάλματα προσβασιμότητας, τα σφάλματα θα χρειαστεί να αποκατασταθούν προκειμένου να διασφαλιστεί ότι ο ιστότοπος συμμορφώνεται με σφάλματα προσβασιμότητας. Ο παραδοσιακός τρόπος διόρθωσης ενός μη προσβάσιμου ιστότοπου είναι η επιστροφή στον πηγαίο κώδικα, ο επαναπρογραμματισμός του σφάλματος και στη συνέχεια η δοκιμή για επιβεβαίωση ότι το σφάλμα έχει διορθωθεί. Εάν ο ιστότοπος δεν έχει προγραμματιστεί να αναθεωρηθεί στο εγγύς μέλλον, αυτό το σφάλμα (και άλλα) θα παραμείνει στον ιστότοπο για μεγάλο χρονικό διάστημα, ενδεχομένως παραβιάζοντας τις οδηγίες προσβασιμότητας. Επειδή πρόκειται για μια περίπλοκη διαδικασία, πολλοί ιδιοκτήτες ιστοτόπων επιλέγουν να αποκτήσιυν προσβασιμότητα με ένα νέο σχεδιασμό του ιστότοπου ή να ξαναρχίσουν, καθώς μπορεί να είναι πιο αποτελεσματική η ανάπτυξη του ιστότοπου ώστε να συμμορφώνεται με τις οδηγίες προσβασιμότητας, αντί να διορθώσουν αργότερα τα σφάλματα.
Προσβάσιμες Web εφαρμογές και WAI-ARIA
Για να είναι προσβάσιμη μια ιστοσελίδα, όλες οι σημαντικές σημασιολογίες σχετικά με τη λειτουργικότητα της σελίδας πρέπει να είναι διαθέσιμες έτσι ώστε η βοηθητική τεχνολογία να μπορεί να κατανοεί και να επεξεργάζεται το περιεχόμενο και να το προσαρμόζει για το χρήστη. Ωστόσο, καθώς το περιεχόμενο καθίσταται όλο και πιο περίπλοκο, οι τυποποιημένες ετικέτες HTML και τα χαρακτηριστικά είναι ανεπαρκείς για την αξιόπιστη απόδοση της σημασιολογίας. Οι σύγχρονες εφαρμογές Web συχνά χρησιμοποιούν δέσμες ενεργειών σε στοιχεία για να ελέγχουν τη λειτουργικότητά τους και να τους επιτρέπουν να λειτουργούν ως έλεγχος ή άλλα δυναμικά στοιχεία. Αυτά τα προσαρμοσμένα στοιχεία ή widgets δεν παρέχουν έναν τρόπο να μεταφέρουν σημασιολογικές πληροφορίες στον πράκτορα χρήστη. Η WAI-ARIA (Accessible Rich Internet Applications) είναι μια προδιαγραφή που δημοσιεύθηκε από το World Wide Web Consortium που καθορίζει το πώς να αυξηθεί η προσβασιμότητα του δυναμικού περιεχομένου και των στοιχείων του περιβάλλοντος εργασίας χρήστη που αναπτύσσονται με Ajax, HTML, Javascript και σχετικές τεχνολογίες. Η ARIA επιτρέπει την προσβασιμότητα επιτρέποντας στον συγγραφέα να παρέχει όλες τις σημασιολογίες για να περιγράψει πλήρως την υποστηριζόμενη συμπεριφορά. Επιτρέπει επίσης σε κάθε στοιχείο να εκθέτει τις τρέχουσες καταστάσεις και ιδιότητες του και τις σχέσεις του με άλλα στοιχεία. Τα προβλήματα προσβασιμότητας με το δείκτη εστίασης και καρτέλας διορθώνονται επίσης.
Πρότυπα και κατευθυντήριες γραμμές
Κατηγορία:Παγκόσμιος ιστός Κατηγορία:Αλληλεπίδραση Ανθρώπου-Υπολογιστή Κατηγορία:Σχεδιασμός Κατηγορία:Αναπηρία
Πάχος έσω-μέσου χιτώνα
Το πάχος εσω-,έσου χιτώνα αρτηρίας (που αγγλικά μεταφράζεται ως Intima-media thickness και ως συντομογραφία στην αγγλική βιβλιογραφία αναφέρεται ως IMT), αποτελεί μια έμμεση υπερηχογραφική εκτίμηση του βαθμού αθηρωμάτωσης αρτηρίας. Το πάχος του έσω-μέσου χιτώνα αρτηρίας μεταβάλλεται κατά τη πορεία διαφόρων παθήσεων και μπορεί εύκολα και αξιόπιστα να εκτιμηθεί με υπερηχογράφημα στις κοινές καρωτίδες αρτηρίες (c-IMT), όπως επίσης στις μηριαίες αρτηρίες (f-IMT) και στην κοιλιακή αορτή (aa-IMT).
Παραπομπές
Κατηγορία:Καρδιαγγειακές παθήσεις Κατηγορία:Καρδιολογία
Κερατινοκύτταρα
μικρογραφία| Κερατινοκύτταρα (πράσινα) στο δέρμα ενός ποντικιού Το κερατινοκύτταρο είναι ο κυριότερος (άνω του 90%) κυτταρικός τύπος που εμφανίζεται στην επιδερμίδα. Αυτός ο τύπος κυττάρων παράγει κερατίνη και διαφοροποιείται κατά την πορεία της κερατινοποίησης, καθώς μετακινείται από το κάτω στρώμα της επιδερμίδας στα ανώτερα στρώματα (τα οποία αντιμετωπίζουν τον εξωτερικό κόσμο). Από αυτό αναπτύσσεται σαν τελικό στάδιο το κερατοκύταρρο (συνώνυμο: το κορνεοκύταρρο). μικρογραφία| Ιστολογία ενός στρώματος επιδερμίδας που αποτελείται από το χόριο και τα διαφορετικά στρώματα των κερατινοκυττάρων
Προέλευση και ανάπτυξη
Τα κερατινοκύτταρα προέρχονται από επιδερμικά βλαστοκύτταρα που βρίσκονται στην περιοχή της βασικής στοιβάδας ή στην περιοχή της εξωτερικής ριζικής θήκης των Τριχοθυλάκων. Μεταναστεύουν μέσω διαφόρων σταδίων ανάπτυξης καθώς ωθούνται από τα κύτταρα των απογόνων μέχρι να σχηματίσουν ένα στρώμα πεπλατυσμένων νεκρών κερατοειδών στην κεράτινη στιβάδα.
Ο χρόνος μεταξύ της διαφοροποίησης στο Stratum Basale και της απολέπισης ως κορνεοκύτταρο στο Stratum disjunctum υπολογίζεται περίπου στον ένα μήνα, μπορεί όμως σε κάποιες δερματικές παθήσεις π.χ. Ψωρίαση το χρονικό διάστημα να είναι συντομευμένο.
Κατά τη διάρκεια αυτής της διαφοροποίησης, τα κερατινοκύτταρα αλλάζουν διαρκώς το σχήμα και τον γεωμετρικό προσανατολισμό τους. Στο Stratum Basale, τα κερατινοκύτταρα προκύπτουν από επιδερμικά βλαστικά κύτταρα και έχουν περίπου κυλινδρικό σχήμα. Στο Stratum spinosum, η αναδιαμόρφωση των κυττάρων αρχίζει με μια αύξηση του όγκου και μια αλλαγή στον κυτταρικό άξονα σε μια πιο οριζόντια κατεύθυνση. Οι κόκκοι κερατοϊαλίνης σχηματίζονται και οι διαδικασίες μετατροπής προχωρούν γρήγορα. Υπάρχει ισοπέδωση των κυττάρων, απώλεια του κυτταρικού πυρήνα, και συρρίκνωση λόγω απώλειας υγρών, όπου η κερατινοποίηση να έχει φθάσει στο τελικό στάδιο της. Δεν μπορούν να ανιχνευθούν κερατινοκύτταρα στην ακόλουθη Stratum corneum (στρώση του κέρατου). Στο τέλος αυτής της διαδικασία τα κερατινοκύτταρα μεταλλάσσονται σε κερατοκύτταρα.
Χρησιμότητα
To Stratum corneum σχηματίζει ένα φράγμα που εμποδίζει ξένα σώματα και μικρόβια και προστατεύει το σώμα από την αφυδάτωση.
Τα κερατινοκύτταρα εμπλέκονται ενεργά στην ανοσοαπόκριση, στις φλεγμονώδεις διεργασίες και στην επούλωση πληγών. Μπορούν να παράγουν μια ποικιλία κυτοκινών, αυξητικών παραγόντων, ακόμα και συμπληρωματικών παραγόντων. Πολλές χρόνιες φλεγμονώδεις δερματικές ασθένειες απελευθερώνουν TNF-άλφα και IL-1 συγκεκριμένα, αλλά επίσης πολλές άλλες ιντερλευκίνες και χημειοκίνες.
Τα κερατινοκύτταρα συμβάλλουν στην προστασία από την υπεριώδη ακτινοβολία με την κατάποση μελανοσωμάτων ( κυστίδια που περιέχουν μελανίνη) από μελανοκύτταρα. Η μελανίνη φυλάσσεται γύρω από τον πυρήνα του κυττάρου και την προστατεύει από βλάβες που σχετίζονται με την υπεριώδη ακτινοβολία. Κατηγορία:Ζωικά κύτταρα
Λεξ Λούθορ
Ο Αλεξάντερ Τζοζέφ Λούθορ, ευρύτερα γνωστός ως Λεξ Λούθορ, είναι ένας φανταστικός supervillain που εμφανίζονται στο αμερικανικό κόμικς που δημοσιεύθηκε από την DC Comics. Ο χαρακτήρας δημιουργήθηκε από τους Jerry Siegel και Joe Shuster, κι εμφανίστηκε για πρώτη φορά στο Action Comics No. 23 (εξώφυλλο: Απρίλιος 1940). Έκτοτε έχει υπομείνει ως ο μεγαλύτερος εχθρός του Superman (archenemy).
Ο Λεξ Λούθορ εμφανίστηκε αρχικά ως ένας ναρκισσιστής καθώς και ως ένας εγωιστής τρελός επιστήμονας, αλλά από τα τέλη της δεκαετίας του 1980 και έπειτα, εμφανίζεται συχνότερα ως ένας μεγαλοεπιχειρηματίας, ο CEO της LexCorp. Επιθυμεί να απαλλάξει τον κόσμο από τον Σούπερμαν, δήθεν επειδή τον θεωρεί ως απειλή για την ανθρωπότητα, αλλά στην πραγματικότητα ζηλεύει την δημοτικότητα και την επιρροή του. Λόγω του υψηλού του προφίλ ως υπέρ-κακού, ωστόσο, έχει έρθει συχνά σε σύγκρουση με τον Μπάτμαν και άλλους υπερήρωες του DC Universe. Ο Lex Luthor είναι ένας συνηθισμένος άνθρωπος και δεν έχει φυσικές υπερδυνάμεις, αλλά κατά καιρούς φοράει το Warsuit του, μια στολή μηχανικής πανοπλίας που του δίνει ενισχυμένη δύναμη, πτήση, προηγμένα όπλα και άλλες δυνατότητες. Ενώ ο Lex απεικονίζεται κυρίως ως ένας υπεράνθρωπος που συμμαχεί με άλλους κακούς όπως οι Metallo, Parasite και Bizarro , και συχνά ηγείται ομάδων supervillain της DC, όπως η Legion of Doom, έχει επίσης απεικονιστεί ως αντιήρωας που θα συμμαχήσει με τον Superman και άλλους ήρωες όταν το απαιτεί η κατάσταση.
Ο χαρακτήρας κατατάχθηκε στην 4η θέση της λίστας του IGN με τους κορυφαίους 100 κακούς των κόμικς όλων των εποχών και ως ο 8ος μεγαλύτερος κακός του Wizard στη λίστα με τους 100 μεγαλύτερους κακούς όλων των εποχών. Ο ίδιος θεωρείται ως ένας από τους λίγους κακούς που διασχίζουν το είδος των οποίων οι περιπέτειες λαμβάνουν χώρα «σε έναν κόσμο στον οποίο οι συνήθεις νόμοι της φύσης αναστέλλονται ελαφρώς».
Εξωτερικοί Σύνδεσμοι
Κατηγορία:Superman Κατηγορία:Υπερκακοί της DC Comics Κατηγορία:Φανταστικοί πολιτικοί
Δάφνη ΙΙ (τορπιλοβόλο)
Το τορπιλοβόλο Δάφνη ΙΙ / 57 παραγγέλθηκε μαζί με του ίδιου τύπου τορπιλοβόλα Αίγλη Ι, Αλκυόνη Ι, Αρέθουσα, Δωρίς Ι και Θέτις ΙΙ από την Ελληνική κυβέρνηση στα ναυπηγεία German VULKAN Werks AG. Stettin–Bredow του Στετίνου της Γερμανίας το 1912 αντί του ποσού των 500.000 μάρκων το καθένα και ναυπηγήθηκε την περίοδο 1912-1914.
Έλαβε μέρος στον Α' Παγκόσμιο Πόλεμο και στη Μικρασιατική Εκστρατεία. Τον Αύγουστο του 1925 ήταν το πρώτο πολεμικό πλοίο που έσπευσε στη Νέα Καμένη της Σαντορίνης για την παρακολούθηση της ηφαιστειακής δραστηριότητας κατά την οποία αναδύθηκε νησί το οποίο για αυτόν τον λόγο ονομάστηκε Δάφνη. Το νησί αργότερα ενώθηκε με την Νέα Καμένη αλλά παραμένει η ονομασία Λάβες Δάφνης ως τοποθεσία της Νέας Καμένης. Εκποιήθηκε για διάλυση το 1926.
Βασικά χαρακτηριστικά
Το εκτόπισμα του ήταν 145 τόνοι και είχε μέγιστη ταxύτητα 21 κόμβους. Ο οπλισμός του ήταν 3 τορπιλοσωλήνες Σβάρτσκωφ των 45 εκατοστών και 2 πυροβόλα των 6 λιβρών.
Ουάνγκ Μανγκ
Ο Ουάνγκ Μανγκ (王莽, 12 Δεκεμβρίου 45 π.Χ. - 6 Οκτωβρίου 23) ήταν αξιωματούχος της δυναστείας Χαν που κατέλαβε τον θρόνο και ίδρυσε τη δυναστεία Σιν, κυβερνώντας από το 9 έως το 23 μ.Χ. Η δυναστεία των Χαν αποκαταστάθηκε μετά την ανατροπή του και η διακυβέρνησή του σηματοδοτεί το διαχωρισμό της δυναστείας των δυτικών Χαν (πριν τη δυναστεία Σιν) και των ανατολικών Χαν (μετά τη δυναστεία Σιν).
Διαδέχτηκε στον θρόνο τον αυτοκράτορα Ρούτσι (7-9 μ.Χ).
Εξωτερικοί σύνδεσμοι
Κατηγορία:Κινέζοι αυτοκράτορες
Αηδόνι
Το Αηδόνι  είναι στρουθιόμορφο πτηνό της οικογενείας των Μυιοθηριδών, που απαντά και στον ελλαδικό χώρο. Η επιστημονική ονομασία του είδους είναι Luscinia megarhynchos και περιλαμβάνει 3 υποείδη. Στην Ελλάδα απαντά τo υποείδος Luscinia megarhynchos megarhynchos, C. L. Brehm, 1831.
Το αηδόνι, παρά την «ταπεινή του ενδυμασία», θεωρείται από το ευρύ κοινό το πτηνό με το ομορφότερο κελάηδημα στην υφήλιο. Ακόμη και αν αυτό είναι υποκειμενικό βέβαια, επιστημονικές αναλύσεις με τη χρήση ψηφιακών συνθετητών (παλμογράφων), έχουν αναδείξει τη μεγάλη ποικιλία των φασματικών κυματομορφών της φωνής του πτηνού. Η περιπλοκότητά του αποτελεί γρίφο για τους ερευνητές και αναλύεται ως ιδιόμορφο στοιχείο της ηθολογίας του ζωικού βασιλείου ως προς τη δυνατότητα καταχώρησης τόσο πολλών μουσικών «μοτίβων» στον εγκέφαλο ενός πτηνού (βλ. Φωνή).
Ονοματολογία
Η επιστημονική ονομασία του γένους Luscinia είναι η ακριβής απόδοση της ελληνικής αηδών (κοινώς το «αηδόνι»).
Ο όρος megarhynchos στην επιστημονική ονομασία του είδους είναι εκλατινισμένη απόδοση της ελληνικής μεγάρυγχος δηλ. «μεγάλο ρύγχος/ράμφος» χωρίς, ωστόσο, να ανταποκρίνεται στην πραγματικότητα. Είναι όμως πιθανόν, ο ονοματοδοτήσας το είδος να χρησιμοποίησε μεταφορικά τον όρο αυτό, όχι για να τονίσει το μέγεθος του ράμφους του πτηνού, αλλά την εξαιρετική του ικανότητα στο τραγούδι.
Συστηματική ταξινομική
Το είδος περιγράφηκε από τον Γερμανό πάστορα και ορνιθολόγο Κρ. Μπρεμ (Christian Ludwig Brehm, 1787 – 1864), υπό τη σημερινή του ονομασία (Γερμανία, 1831).
Η γεωγραφική διαφοροποίηση των υποειδών είναι μερικώς σταδιακή, από πληθυσμούς με σκούρο πτέρωμα, κοντύτερες πτέρυγες και ουρά στα δυτικά, σε πληθυσμούς με ανοικτόχρωμο πτέρωμα, μεγαλύτερες πτέρυγες και ουρά στα ανατολικά.
Γεωγραφική εξάπλωση
Το αηδόνι είναι, πλήρως μεταναστευτικό είδος του Παλαιού Κόσμου (οικοζώνες: Παλαιαρκτική και Αφροτροπική) που σημαίνει ότι, δεν υπάρχει περιοχή μόνιμης ετήσιας παρουσίας σε ολόκληρο το φάσμα κατανομής του.
Στην Ευρώπη, το αηδόνι έρχεται το καλοκαίρι για να φωλιάσει, από τις ακτές του Ατλαντικού και το Ηνωμένο Βασίλειο στα δυτικά και, δια μέσου συμπαγούς ζώνης που περνάει από τα κεντρικά της ηπείρου, μέχρι τη Μικρά Ασία και τον Εύξεινο Πόντο στα ανατολικά. Ωστόσο, απουσιάζει στα βόρεια, από το ύψος της Δανίας και των Βαλτικών χωρών και βορειότερα, όπως και από όλη σχεδόν τη Ρωσία.
Στην Ασία, η ζώνη καλοκαιρινής αναπαραγωγής συνεχίζεται μετά τον Εύξεινο Πόντο, ανατολικά προς Κασπία, Μέση Ανατολή, Καζακστάν και Αφγανιστάν, με τα ανατολικά όρια στη Μογγολία και τη βορειοδυτική Κίνα.
Το σύνολο των ευρασιατικών αναπαραγωγικών πληθυσμών μεταναστεύει στην Αφρική, η οποία αποτελεί αποκλειστική επικράτεια διαχείμασης. Οι περιοχές που ξεχειμωνιάζουν τα πτηνά βρίσκεται στο γεωγραφικό πλάτος του ισημερινού περίπου, σε μια ευρεία ζώνη που αρχίζει από τις ακτές του Ατλαντικού και τον Κόλπο της Γουινέας και καταλήγει στις ακτές του Ινδικού, στην Τανζανία, την Κένυα και τη Σομαλία.
(Πηγές:  )
(σημ. με έντονα γράμματα το υποείδος που απαντά στον ελλαδικό χώρο)
Μεταναστευτική συμπεριφορά
Το αηδόνι είναι πλήρως μεταναστευτικό είδος, με τον συνολικό όγκο του παγκόσμιου πληθυσμού να εκτελεί μεγάλες αποδημίες -ιδιαίτερα τα ασιατικά πτηνά-, όλες προς την Αφρική, η οποία αποτελεί την αποκλειστική επικράτεια διαχείμασης.
Φαίνεται ότι ακολουθούνται 2 μεταναστευτικές οδοί: στην κυριότερη από αυτές, οι δυτικοί πληθυσμοί του υποείδους megarhynchos ταξιδεύουν για να διαχειμάσουν στις επικράτειες μεταξύ της Σαχάρας και του τροπικού δάσους που ακολουθεί τη ζώνη από τη Δ. Αφρική ανατολικά προς την Ουγκάντα. Αυτοί οι πληθυσμοί αναχωρούν από τα εδάφη αναπαραγωγής μεταξύ του τέλους Ιουλίου και του Σεπτεμβρίου. Η αποδημία πραγματοποιείται σε ευρύ μέτωπο, σε γενικές γραμμές με νοτιοδυτική κατεύθυνση, οπότε τα πουλιά απαντούν σε όλη την περιοχή της Μεσογείου -περισσότερο στη δυτική πλευρά. Η -σχετική- σπανιότητα σε μεγάλο τμήμα της Β. Αφρικής και της Μέσης Ανατολής το φθινόπωρο δείχνει ότι, πιθανόν, το πέρασμα άνω από τη Μεσόγειο και τη Σαχάρα πραγματοποιείται σε μία (1), χωρίς ανάπαυλα πτήση. Η άφιξη στα αφρικανικά εδάφη διαχείμασης πραγματοποιείται από τις αρχές Νοεμβρίου έως τις αρχές Απριλίου.
Τυχαίοι, περιπλανώμενοι επισκέπτες έχουν αναφερθεί μεταξύ άλλων από τη Σκανδιναβία, την Ισλανδία και τη Λιθουανία, τον Νίγηρα και το Τζιμπουτί.
Στην Ελλάδα, το αηδόνι απαντά σε όλη την επικράτεια ως καλοκαιρινός αναπαραγόμενος επισκέπτης. Φωλιάζει τα καλοκαίρια, τόσο στην Κρήτη όσο και στην Κύπρο.
Βιότοπος
Στη δυτική Παλαιαρκτική, το αηδόνι αναπαράγεται σε μεσαία και υπο-μεσαία γεωγραφικά πλάτη, σε ήπια και θερμά εύκρατα οικοσυστήματα, στις μεσογειακές και στεπώδεις κλιματικές ζώνες. Απαντά σε περιοχές με δάση και συστάδες με δένδρα, θαμνότοπους με πλούσιο υπόστρωμα, πιο σπάνια σε κήπους και οπωρώνες. Διαφέρει από το συγγενικό τσιχλαηδόνι, στο ότι προτιμάει πιο νότιες, δυτικές, και γενικά κάπως θερμότερες επικράτειες αναπαραγωγής, ενώ είναι πιο συνηθισμένο στα ξηρά, αμμώδη εδάφη και τις ηλιόλουστες πλαγιές.
Έρευνα που εκπονήθηκε στη Γερμανία έδειξε ότι, τα οικοσυστήματα του αηδονιού καθορίζονται από συγκεκριμένες γεωγραφικές και κλιματικές παραμέτρους:
Στην Ελλάδα το αηδόνι απαντά σε όλα τα ενδιαιτήματα με πυκνή, θαμνώδη βλάστηση, συνήθως σε υγρές θέσεις, από το επίπεδο της θάλασσας μέχρι τα 800 μ., περίπου, αν και έχουν παρατηρηθεί πουλιά μέχρι τα 1.200 μ. Ιδιαίτερα πυκνές συναθροίσεις καταγράφονται κατά μήκος ποταμών και ρεμάτων και σε βαθιές κοιλάδες με πολλή βλάστηση. Σε ορισμένες πόλεις μπορούν να βρεθούν σε κήπους και αστικά πάρκα. Επίσης σε αμπελώνες, φράχτες και υγρές λόχμες, ενώ αποφεύγουν τα πεύκα και τα έλατα.
Μορφολογία
thumb|right|350px|Το αηδόνι σπάνια εκτίθεται σε κοινή θέα Το αηδόνι είναι πτηνό χωρίς κάποιο ιδιαίτερο ή εντυπωσιακό χαρακτηριστικό. Είναι σχετικά απλό, μάλλον «θαμπό» σε χρωματισμούς, μεσαίου μεγέθους στρουθιόμορφο με κρυπτική συμπεριφορά που δυσκολεύει την παρατήρησή του στο πεδίο. Η άνω επιφάνεια του σώματος είναι ομοιόμορφη ελαιο-καφετί, εκτός από την πιο σκωριόχρωμη-κοκκινωπή, μακριά ουρά. Η κάτω επιφάνεια είναι λευκωπή με γκρίζα ή καφεκίτρινη απόχρωση στο στήθος και τις πλευρές, ενώ οι ταρσοί κίτρινοι-ροζ. Το πρόσωπο εμφανίζει «γλυκά» χαρακτηριστικά που τονίζονται από τους μεγάλους μαύρους, λαμπερούς οφθαλμούς και τον αχνό οφθαλμικό δακτύλιο που τους περιβάλλει.
Τα φύλα είναι παρόμοια ενώ τα νεαρά άτομα έχουν καφεκίτρινα σημάδια στην άνω επιφάνεια του σώματος συμπεριλαμβανομένου του κεφαλιού, και αχνές λωρίδες στην κάτω. Η ουρά είναι ελάχιστα πιο ανοικτόχρωμη από των ενηλίκων.
Βιομετρικά στοιχεία
(Πηγές:           )
Τροφή
Το αηδόνι τρέφεται κυρίως με χερσαία ασπόνδυλα καθ’ όλη τη διάρκεια του έτους, κυρίως μυρμήγκια, σκαθάρια και αράχνες. Αργά το καλοκαίρι και το φθινόπωρο προτιμάει καρπούς (σωροκάρπια) και σπέρματα. Αναζητά την τροφή του ανάμεσα στα πεσμένα φύλλα, σπανιότερα σε γυμνό έδαφος ή ανάμεσα στα κλαδιά των δένδρων, σε θάμνους και τους βλαστούς των φυτών.
Ηθολογία
Πτηνό με εξαιρετικά κρυπτική συμπεριφορά, το αηδόνι είναι από εκείνα τα πουλιά που είναι πολύ εύκολο να τα ακούσεις, αλλά δύσκολο να τα δεις. Αναζητά την τροφή του κάτω από τις πυκνές λόχμες και ανάμεσα στα πεσμένα φύλλα, με μικρά πηδήματα. Συνήθως κρατάει την ουρά του ανασηκωμένη και μισοανοιγμένη σε σχήμα βεντάλιας (cocked).
Γενικά
Το τραγούδι του αηδονιού είναι ιδιαίτερα αισθητό τη νύχτα, κάτι που «αντικατοπτρίζεται» στη λαϊκή του ονομασία, σε πολλές γλώσσες (αγγλ. nightingale, γερμ. Nachtigall, ολλ. Nachtegaal, σουηδ. Sydnäktergal κ.ο.κ). Μόνο τα αζευγάρωτα αρσενικά τραγουδούν τακτικά το βράδυ, με σκοπό να προσελκύσουν έναν σύντροφο. Το τραγούδι είναι τόσο δυνατό που, τις νύχτες, μπορεί να ακουστεί μέχρι και 500 μ. μακριά. Το ημερήσιο κελάηδημα, ιδιαίτερα τα ξημερώματα πριν από την ανατολή του ηλίου, υποτίθεται ότι είναι σημαντικό για την υπεράσπιση του ζωτικού χώρου. Τα αηδόνια τραγουδούν ακόμα πιο δυνατά σε αστικά ή ημιαστικά περιβάλλοντα, προκειμένου να ακούγονται μέσα στον θόρυβο του εκεί περιβάλλοντος.
Το κελάηδημα του αηδονιού δεν είναι κληρονομικό, καθώς τα νεαρά άτομα μετά την πτέρωση διασκορπίζονται στα πυκνά μέρη του δάσους και προσπαθούν να καλέσουν τους γονείς τους με «άτεχνο» τρόπο. Αργότερα, η οικογένεια επανενώνεται και, τότε είναι η περίοδος που οι ενήλικες διδάσκουν στα νεαρά πώς να τραγουδούν. Με την πάροδο της ηλικίας τα πουλιά κελαηδούν ακόμη καλύτερα, οπότε, τα ηλικιωμένα αηδόνια είναι και οι καλύτεροι τραγουδιστές.
Το αρσενικό τραγουδάει όλο το έτος, ιδιαίτερα όταν φθάσει στις περιοχές φωλιάσματος και, μόνον όταν έχει ήδη φωλιάσει και επωάζονται τα αβγά, μειώνει σταδιακά το κελάηδημα. Από την ημέρα που οι νεοσσοί εγκαταλείψουν τη φωλιά και μέχρι να ανεξαρτητοποιηθούν, το αρσενικό αρχίζει πάλι το τραγούδι για να σταματήσει όταν η οικογένεια «διαλυθεί» οριστικά.
Χαρακτηριστικά
Σε γενικές γραμμές, τρία είναι τα βασικά χαρακτηριστικά στοιχεία του κελαηδήματος του αηδονιού:
Μουσικά στοιχεία
thumb|right|400px|Το τραγούδι του αηδονιού έχει χαρακτηριστεί ως το πολυπλοκότερο του ιπτάμενου βασιλείου Πολλά είναι τα πουλιά που κελαηδάνε όμορφα και, μάλιστα, μπορεί κάποια συγκεκριμένα «σημεία» του τραγουδιού τους να είναι πιο όμορφα ή πιο δυνατά από εκείνα του αηδονιού (π.χ. καναρίνια, κότσυφες, καρδερίνες, κελαηδότσιχλες). Όμως, το αηδόνι θεωρείται ο μεγάλος τραγουδιστής της φύσης επειδή, πρώτον, συνδυάζει όλα τα χαρακτηριστικά του κελαηδήματος των άλλων ωδικών πτηνών μαζί, φέρνοντάς τα σε αξιοθαύμαστη μουσική ισορροπία (balance)  και, δεύτερον, το κελάηδημά του είναι εξαιρετικά απρόβλεπτο και αυτοσχεδιαστικό, κάτι που δεν έχουν τα περισσότερα ωδικά πτηνά. Επίσης, πρέπει να ληφθεί υπ΄όψιν ότι, πολλά ωδικά πτηνά αναπαράγονται και μαθαίνουν να τραγουδούν σε αιχμαλωσία από ειδικούς, ενώ το αηδόνι κελαηδάει μόνο στο φυσικό του περιβάλλον σε άγρια κατάσταση. Εάν κλειστεί σε κλουβί, πολύ δύσκολα ανατρέφεται, μελαγχολεί και συνήθως πεθαίνει.
Το τραγούδι του αρσενικού είναι εξαιρετικά περίπλοκο και πλούσιο, με περισσότερα από 20, μικρής διάρκειας μουσικά «θέματα», τα οποία επαναλαμβάνονται με διαφορετική σειρά κάθε φορά. Ανάμεσα στα θέματα, υπάρχουν ισόχρονες παύσεις (2-4 δευτερόλεπτα, περίπου), ενώ μπορεί να παρεμβάλλονται και απλές μονοσύλλαβες «νότες». Αυτές οι παύσεις όχι μόνον δεν υποβαθμίζουν το κελάηδημα, αλλά τού προσδίδουν μεγαλύτερη βαρύτητα, καθώς μετά από κάθε παύση, ο «ακροατής» αναμένει διαφορετικό μοτίβο. Η ποιότητα της «σύνθεσης» είναι εξαιρετικά δύσκολο να προβλεφθεί, καθώς αποτελείται από εναλασσόμενα τμήματα που, στο καθένα, το αηδόνι εξαντλεί τις μουσικές του δυνατότητες, πάντοτε με σκοπό να υπερκεράσει το τραγούδι του «αντίπαλου» αρσενικού: μελίσματα, φλαουτάτα, λαρυγγισμοί, τιτιβίσματα, τερετίσματα, σφυρίγματα, ψίθυροι, κροταλίσματα ακόμη και σκληρά κακαρίσματα, ή κοάσματα είναι μερικοί από τους ήχους που αρθρώνει το κάθε άτομο, μεμονωμένα. Η ταχύτητα εκτέλεσης των μοτίβων ποικίλλει, συνήθως όμως είναι μεγάλη, η δε δυναμική της εκτέλεσης, απλά δεν έχει ανταγωνιστή: τα μουσικά θέματα περνούν από διαδοχικά crescendi και diminuendi, ακριβώς όπως κάνουν τα μουσικά όργανα της ορχήστρας και οι ψιθυριστοί ήχοι μετατρέπονται μονομιάς σε εκρηκτικούς λαρυγγισμούς και λαμπρά μελίσματα. Από μουσική άποψη, ίσως το πιο σημαντικό στοιχείο του τραγουδιού του αηδονιού είναι ότι, αποτελείται από καθαρές, λαμπερές και δυνατές νότες που, ένα εξασκημένο «μουσικό αυτί», μπορεί άνετα να τις περάσει στο πεντάγραμμο. Δεν είναι τυχαίο ότι, ο Μπετόβεν στην περίφημη Συμφωνία αρ 6 («Ποιμενική»), προπάθησε να αποδώσει το κελάηδημα του αηδονιού σε ένα πέρασμα 8 μέτρων.
Αναπαραγωγή
Η περίοδος φωλιάσματος ποικίλλει ανάλογα με την επικράτεια αναπαραγωγής, αλλά συνήθως είναι Απρίλιο-Μάιο, ενώ στις βορειότερες χώρες παρατείνεται μέχρι τον Ιούνιο. Η ωοτοκία πραγματοποιείται άπαξ σε κάθε αναπαραγωγική περίοδο. Στις προτιμώμενες θέσεις αναπαραγωγής (βλ. Βιότοπος), το αηδόνι κατασκευάζει τη φωλιά του, στο έδαφος, ανάμεσα στα πεσμένα φύλλα ή σε ελαφρά υπερυψωμένο σημείο στα κλαδιά των θάμνων. Το ύψος από το έδαφος μπορεί να κυμαίνεται από 30 έως 75 εκατοστά, σπάνια ψηλότερα. Η φωλιά κατασκευάζεται από το θηλυκό και είναι μια ακαλαίσθητη δομή από νεκρά φύλλα και ξερό χορτάρι, επιστρωμένη με ξερά κλωνάρια, ριζίδια και τρίχες. Το βάθος της δεν είναι μεγαλύτερο από 6 εκατοστά. Η γέννα αποτελείται από (3-) 4 έως 5 (-7) υποελλειπτικά αβγά, διαστάσεων 20,8 Χ 15,6 χιλιοστών και βάρους 2,7 γραμμαρίων, εκ των οποίων, ποσοστό 6% είναι κέλυφος. Η επώαση αρχίζει μετά την εναπόθεση του τελευταίου αβγού, πραγματοποιείται από το θηλυκό και διαρκεί, κατά μέσον όρο, 13-14 ημέρες. Οι νεοσσοί είναι φωλεόφιλοι και χρήζουν της άμεσης προστασίας των γονέων. Πτερώνονται περίπου (10-) 11 έως 12 (-13) ημέρες μετά την εκκόλαψη, αφήνοντας τη φωλιά λίγο πριν να είναι σε θέση να πετάξουν, ενώ υποβοηθούνται με τη σίτιση για μερικές εβδομάδες ακόμη.
Κατάσταση πληθυσμού
Παρά το γεγονός ότι υπήρξαν μειώσεις πληθυσμών στη Γαλλία και την Τουρκία στο διάστημα 1990-2000, αυτές αντισταθμίστηκαν από ανάλογες αυξήσεις σε άλλες χώρες, όπως σε Ιταλία και Κροατία. Γενικά, τo είδος δεν κινδυνεύει σε παγκόσμιο επίπεδο και αξιολογείται ως Ελαχίστης Ανησυχίας (LC) από την IUCN. Τους μεγαλύτερους καταγεγραμμένους αναπαραγωγικούς πληθυσμούς στην Ευρώπη, διαθέτουν η Τουρκία, η Ισπανία, η Γαλλία, η Ιταλία και η Πορτογαλία.
Κατάσταση στην Ελλάδα
Τα αηδόνια αναπαράγονται σε όλα τα ηπειρωτικά και στα περισσότερα νησιά του Αιγαίου και του Ιονίου, όπου κατά τόπους είναι κοινά πτηνά. Στην Κεντρική Ελλάδα, τα πρώτα αηδόνια ακούγονται ήδη από τα τέλη Μαρτίου, ενώ οι αφίξεις από τα αφρικανικά εδάφη συνεχίζονται μέχρι τον Μάιο. Υπάρχουν διαφορές στην άφιξη των πτηνών σε απομακρυσμένες, μεταξύ τους, περιοχές (λ.χ. στην Κρήτη σε σχέση με τη Θράκη). Η φθινοπωρινή αποδημία ξεκινάει από τα μέσα Αυγούστου και συνεχίζεται μέχρι τον Οκτώβριο, αλλά τα περισσότερα πουλιά έχουν αναχωρήσει μέχρι τα μέσα Σεπτεμβρίου.
Άλλες ονομασίες
Το αηδόνι απαντά στον ελλαδικό χώρο και με την ευρέως διαδεδομένη ονομασία μπιρμπίλι. Επίσης, αναφέρεται ως ποταμίδα στην Κρήτη.
Στην τέχνη και τη λαϊκή κουλτούρα
Το αηδόνι έχει επίσης χρησιμοποιηθεί ως σύμβολο για τους ποιητές και τη ποίησή τους. Τόσο στους Όρνιθες του Αριστοφάνη όσο και στον Καλλίμαχο, το τραγούδι του αηδονιού είναι μια μορφή ποίησης, ενώ ο Βιργίλιος συγκρίνει το μοιρολόγι του Ορφέα με αυτό του αηδονιού.
Στο σονέτο 102, ο Ουίλιαμ Σέξπιρ συγκρίνει την ερωτική του ποίηση με το κελάηδημα του αηδονιού (Φιλομήλα): Καινούργια ’ταν η αγάπη μας, ότι άνθιζε αυτή
σαν βάλθηκαν οι στίχοι μου γλυκά να τη δοξάσουν·
κι η Φιλομήλα τραγουδά στου θέρους την αρχή
μα παύει ο αυλός της όταν πια οι μέρες του γεράσουν. Με την έλευση του ρομαντισμού, ο συμβολισμός του πουλιού άλλαξε και πάλι. Οι ποιητές είδαν το αηδόνι όχι μόνο ως ποιητή αλλά και ως κάτοχο μιας ανώτερης τέχνης που θα μπορούσε να εμπνεύσει τον άνθρωπο-ποιητή. Για ορισμένους ρομαντικούς ποιητές, το αηδόνι άρχισε να αποκτά τις ιδιότητες της μούσας. Γενικά, το πουλί έχει χρησιμοποιηθεί ως σύμβολο της δημιουργικότητας, της μούσας, της αγνότητας της φύσης, της αρετής και της καλοσύνης.
Στην Πίστη Μπαχάι, το αηδόνι συμβολίζει τον Μπαχαολά, ιδρυτή της θρησκείας αυτής.
Σημειώσεις
ii. Ο ποιητής Γιώργος Σεφέρης γράφει χαρακτηριστικά: «Τ' αηδόνια δε σ' αφήνουνε να κοιμηθείς στις Πλάτρες».
Εξωτερικοί σύνδεσμοι
Κατηγορία:Μυγοθηρίδες
Τάγμα της Αξίας της Γεωργίας, της Αλιείας και των Τροφίμων
Το Τάγμα της Αξίας της Γεωργίας, της Αλιείας και των Τροφίμων (ισπανικά: Orden del Mérito Agrario, Pesquero y Alimentario) είναι ένα Πολιτικό Τάγμα της Αξίας, που απονέμεται από την Ισπανία. Απονέμεται για να αναγνωρίσει σε ανθρώπους και οργανισμούς εξαιρετικές επιδόσεις στους τομείς της γεωργίας, της αλιείας και των τροφίμων. Το τάγμα συστάθηκε με το Βασιλικό Διάταγμα 421/1987, στις 27 Φεβρουαρίου 1987. Το τάγμα αυτό αντικατέστησε το Πολιτικό Τάγμα της Γεωργικής Αξίας (Orden Civil del Mérito Agrícola), το οποίο δημιουργήθηκε με Βασιλικό Διάταγμα στις 9 Φεβρουαρίου 1906.
Οι τάξεις του τάγματος είναι έξι και μπορούν να απονεμηθούν σε ένα από τα τρία τμήματά του (γεωργία, αλιεία και τρόφιμα). Οι ιδιώτες μπορούν να αποκτήσουν μία από τις έξι κατηγορίες του τάγματος, ενώ οι οργανισμοί και οι συλλογικές ομάδες μπορούν να λάβουν μία από τις τρεις κατηγορίες τιμητικής πλάκας. Η απονομή του Μεγαλόσταυρου και της Χρυσής Πλάκας γίνεται με Βασιλικό Διάταγμα. Ο αποδέκτης οποιασδήποτε κατηγορίας του τάγματος, που έχει καταδικαστεί για διάπραξη δόλου ή δημόσιου εγκλήματος και έχει διαπιστωθεί ότι έχει ενεργήσει αντίθετα προς τους λόγους για τους οποίους έγινε η απονομή, χάνει τον τίτλο του τάγματος με παρέμβαση του Εισαγγελέα του Βασιλικού Τάγματος.
Παραπομπές
Κατηγορία:Τάγματα, παρασημοφορήσεις και μετάλλια της Ισπανίας
Μονή Φανερωμένης Ιεράπετρας
Η Ιερά Μονή Φανερωμένης Ιεράπετρας είναι μια ιστορική Μονή που βρίσκεται στην περιοχή της Κοινότητος και του δήμου Ιεράπετρας και προς τα ΝΔ. του όρμου «παχιά άμμος». Η Μονή αυτή είναι περισσότερο γνωστή στους κατοίκους της Κρήτης ως Μονή «Παναγία των Γουρνιών». Το Καθολικό της Μονής είναι κτισμένο μέσα σε σπήλαιο εντός του οποίου και βρέθηκε η εικόνα της Παναγίας κατά τον 15ο αιώνα όπου και φέρεται ότι κτίσθηκε ο ναός και στη συνέχεια το Μοναστήρι.
Η Ιερά Μονή Φανερωμένης Κρήτης είναι ανδρώα Μονή αφιερωμένη στη Κοίμηση της Θεοτόκου και εορτάζει τον Δεκαπενταύγουστο. Πλην του Ηγουμένου τη μονή υπηρετούν 3 μοναχοί. Διοικητικά υπάγεται στην Ιερά Μητρόπολη Ιεραπύτνης και Σητείας. Στους αδερφούς της Μονής συγκαταλέγεται ο Επίσκοπος Κομάνων Μιχαήλ.
Παραπομπές
Φανερωμενης Κατηγορία:Δήμος Ιεράπετρας
Κατηγορία:Χωριά του νομού Λασιθίου
BBC World News
Το BBC World News είναι το διεθνές ειδησεογραφικό κανάλι του BBC και έχει το περισσότερο κοινό από κάθε άλλο κανάλι του BBC σε όλο τον κόσμο. Ξεκίνησε την λειτουργία του στις 11 Μαρτίου του 1991 ως BBC World Service Television σε όλη την Ευρώπη. Το 1995 μετονομάστηκε σε BBC World και το 2008 πήρε το σημερινό του όνομα με την πρόσθεση της λέξης News. Εκπέμπει πρόγραμμα 24 ώρες το 24ωρο περιλαμβάνοντας ειδήσεις, ντοκιμαντέρ, λαϊφστάιλ εκπομπές και συνεντεύξεις. Απασχολεί τους περισσότερους εργαζόμενους από κάθε άλλο κανάλι παγκοσμίως.
Ιστορικό
Το κανάλι κανονικά ξεκίνησε να εκπέμπει ως BBC World Service Television. Ξεκίνησε να εκπέμπει στις 11 Μαρτίου του 1991, μετά από δύο εβδομάδες πιλοτικού προγράμματος. Κάθε μέσα είχε να ημίωρο δελτίο ειδήσεων στις 19:00 ώρα Γκρίνουιτς.
Την Τρίτη 26 Ιανουαρίου του 1995, ο σταθμός διαχωρίστηκε σε δύο τηλεοπτικά κανάλια:
Στις 14 Ιανουαρίου του 2013, ο σταθμός μετακόμισε στο Ραδιομέγαρο. Μέχρι τότε στεγάζονταν στο Κέντρο Τηλεόρασης του BBC. Η μετακίνηση αυτή ήταν μέρος της μετακόμισης του BBC News κι άλλων ραδιοφωνικών σταθμών σε ένα κτήριο που βρίσκεται στο Λονδίνο. Το BBC είχε πληρώσει 1 δισ. λίρες Αγγλίας για να χτιστούν νέες αίθουσες σύνταξης και νέα τηλεοπτικά στούντιο.
Μετάδοση στην Ελλάδα
Στην Ελλάδα, το BBC World News μεταδίδεται μέσω της ψηφιακής πλατφόρμας της ΕΡΤ, αποκλειστικά στα Αγγλικά, όπως γίνεται με όλους τους δορυφορικούς σταθμούς γενικότερα, που μεταδίδονται στην Ελλάδα, στην δεύτερη ψηφιακή συχνότητα, σε ορισμένες μόνο περιοχές της χώρας.
Εξωτερικοί σύνδεσμοι
Κατηγορία:BBC News Κατηγορία:Βρετανικοί Τηλεοπτικοί σταθμοί Κατηγορία:Ειδησεογραφικοί τηλεοπτικοί σταθμοί Κατηγορία:Διεθνείς τηλεοπτικοί σταθμοί του BBC Κατηγορία:Τηλεοπτικά κανάλια και σταθμοί οι οποίοι ιδρύθηκαν το 1991 Κατηγορία:Τηλεοπτικοί σταθμοί στην Ολλανδία
Βαγγέλης Διαμαντόπουλος
Ο Βαγγέλης (Ευάγγελος) Διαμαντόπουλος (1980) είναι Έλληνας πολιτικός και πρώην βουλευτής Καστοριάς, εκλεγμένος με τον ΣΥΡΙΖΑ (2012-2015).